รัฐบาลไทย-ข่าวทำเนียบรัฐบาล-สธ. เผาทำลายยาเสพติดให้โทษมูลค่ากว่า 13,697 ล้านบาท เนื่องในวันต่อต้านยาเสพติดโลก
วันจันทร์ที่ 25 มิถุนายน 2561
สธ. เผาทําลายยาเสพติดให้โทษมูลค่ากว่า 13,697 ล้านบาท เนื่องในวันต่อต้านยาเสพติดโลก
กระทรวงสาธารณสุข เผาทําลายยาเสพติดให้โทษของกลาง เนื่องในวันต่อต้านยาเสพติดโลก วันที่ 26 มิถุนายน 2561 จํานวน 6,322 กิโลกรัม มูลค่ารวมกว่า 13,697 ล้านบาท
กระทรวงสาธารณสุข เผาทําลายยาเสพติดให้โทษของกลาง เนื่องในวันต่อต้านยาเสพติดโลก วันที่ 26 มิถุนายน 2561 จํานวน 6,322 กิโลกรัม มูลค่ารวมกว่า 13,697 ล้านบาท ครั้งนี้ยังมีกัญชาและกระท่อมของกลางจาก สน.คลองตัน สน.สําราญราษฎร์ และกองบัญชาการตํารวจปราบปรามยาเสพติดมาร่วมเผาอีกจํานวนกว่า 8,400 กิโลกรัม
วันนี้ (25 มิถุนายน 2561) ณ ศูนย์บริหารสาธารณูปโภคและสิ่งแวดล้อม นิคมอุตสาหกรรมบางปะอิน จ.พระนครศรีอยุธยา นายแพทย์ธวัช สุนทราจารย์ ผู้ช่วยรัฐมนตรีประจํากระทรวงสาธารณสุข เป็นประธานในพิธีเผาทําลายยาเสพติดให้โทษของกลาง ครั้งที่ 48 ประจําปี 2561 เนื่องในวันต่อต้านยาเสพติดโลก ซึ่งตรงกับวันที่ 26 มิถุนายนของทุกปี โดยมีนายแพทย์นายแพทย์ธเรศ กรัษนัยรวิวงค์ รองปลัดกระทรวงสาธารณสุข ทูตานุทูต ผู้บริหารจากทุกส่วนราชการและหน่วยงานที่เกี่ยวข้องทั้งภาครัฐและเอกชน เช่น สํานักงานตํารวจแห่งชาติ สํานักงานป้องกันและปราบปรามยาเสพติด กองทัพบก นิคมอุตสาหกรรมบางปะอิน และสื่อมวลชน ร่วมเป็นสักขีพยาน
ยาเสพติดให้โทษของกลางที่เผาทําลายประกอบด้วย ยาเสพติดให้โทษของกลางที่คลังยาเสพติด สํานักงานคณะกรรมการอาหารและยาจํานวน 6,322 กิโลกรัม จาก 7,245 คดี มูลค่ากว่า 13,697 ล้านบาท มีเมทแอมเฟตามีนหรือยาบ้าน้ําหนักกว่า 5,514 กิโลกรัม (ประมาณ 61 ล้านเม็ด) มูลค่าประมาณ 12,254 ล้านบาท ยาไอซ์น้ําหนักกว่า 486 กิโลกรัม มูลค่าประมาณ 1,216 ล้านบาท เฮโรอีนน้ําหนักกว่า 108 กิโลกรัม มูลค่าประมาณ 174 ล้านบาท MDMA/MDA (ยาอี/ยาเลิฟ) น้ําหนักกว่า 10 กิโลกรัม มูลค่าประมาณ 34 ล้านบาท โคคาอีนน้ําหนักกว่า 5 กิโลกรัม มูลค่าประมาณ 16 ล้านบาท ฝิ่นน้ําหนักกว่า 122 กิโลกรัม มูลค่าประมาณ 1.3 ล้านบาท รวมทั้งกัญชาและพืชกระท่อมจากสถานีตํารวจนครบาลคลองตัน สถานีตํารวจนครบาลสําราญราษฎร์และกองบัญชาการตํารวจปราบปรามยาเสพติด จํานวนกว่า 8,400 กิโลกรัม ของกลางทั้งหมดเผาทําลายด้วยวิธีไพโรไลติก อินซิเนอะเรชั่น (Pyrolytic Incineration) ที่อุณหภูมิสูงไม่ต่ํากว่า 850 องศาเซลเซียส ไม่ก่อให้เกิดมลพิษในอากาศและสิ่งแวดล้อม
สถิติการเผาทําลายยาเสพติดให้โทษของกลางตั้งแต่ปี 2520-2561 รวม 48 ครั้ง มีน้ําหนักรวมกว่า 128,776 กิโลกรัม มูลค่ากว่า 197,343 ล้านบาท มากที่สุดได้แก่ เมทแอมเฟตามีนและแอมเฟตามีน 74,708 กิโลกรัม รองลงมาฝิ่นและอื่น ๆ 28,760 กิโลกรัม เฮโรอีนกว่า 25,127 กิโลกรัม และเอ็คซ์ตาซี่จํานวนกว่า 179 กิโลกรัม
นายแพทย์ธวัช กล่าวว่า กระทรวงสาธารณสุขร่วมกับหน่วยงานที่เกี่ยวข้อง ได้บูรณาการระบบการบําบัดรักษาเพื่อให้ผู้เสพ/ผู้ติดยาเสพติดได้รับการดูแลอย่างครบวงจร ตามนโยบายรัฐบาลในการป้องกันและแก้ไขปัญหาผู้ติดยาเสพติด ประสานและร่วมติดตามช่วยเหลือดูแลผู้ผ่านการบําบัด ในปีงบประมาณ 2561 ตั้งเป้านําผู้เสพผู้ติดยาเสพติดเข้ารับการบําบัด 208,350 คน แบ่งเป็นระบบสมัครใจ 123,850 คน บังคับบําบัด 61,500 คน ต้องโทษ 23,000 คน ผลการดําเนินงานตั้งแต่ 1 ตุลาคม 2560 - 28 กุมภาพันธ์ 2561 นําผู้เสพเข้าสู่กระบวนการบําบัดฯ แล้ว 68,878 คน คิดเป็นร้อยละ 56.19 ระบบสมัครใจ 38,707 คน ระบบบังคับบําบัด 26,009 คน และระบบต้องโทษ 4,162 คน โดยมีโรงพยาบาลในสังกัดทั่วประเทศกว่า 800 แห่ง พร้อมระบบบําบัดรักษาที่ได้มาตรฐานสากล ประชาชนปรึกษาได้ที่สายด่วนปรึกษาปัญหายาเสพติด 1655
*********************************** 25 มิถุนายน 2561